als_Latn dik_Latn sag_Latn
Shtypi turk 05.06.2017
Më poshtë vijon një përmbledhje e lajmeve kryesore, që janë publikuar nga mediat e shkruara turke për sot, e hënë, 5 qershor 2017:
“Hürriyet” – “Rakka filloi”
Kryeministri Binali Jëlldërëm (Binali Yıldırım) tha se Operacioni i Rakës, i planifikuar më parë në Siri, ka filluar mesnatën e 2 qershorit. “Shtetet e Bashkuara të Amerikës (ShBA) informimin e nevojshëm e bënë para fillimit të operacionit”, sqaroi shefi i qeverisë së Ankarasë. Lidhur me mbështetjen që ShBA-ja i jep PYD/YPG-së, krahu i organizatës separatiste terroriste PKK në Siri, Kryeministri Jëlldërëm tha se në lidhje me këtë çështje Ankaraja e ka shprehur shqetësimin e saj, dhe ShBA-ja ka bërë të ditur se marrëdhëniet me PYD/YPG-në pas operacionit nuk do ti vazhdojë për një kohë të gjatë. Ky është vetëm një ‘bashkëpunim taktik’ dhe për këtë i ka dhënë garanci Turqisë, shtoi ai
“Star” – “Gabrieli e ndërroi rrotën e PKK-së”
Sigmar Gabriel, ministri i Punëve të Jashtme të Gjermanisë, vend që ka pritur me krahëhapur elementët e organizatës terroriste FETO dhe organizatës separatiste terroriste PKK, e ndryshoi retorikën para vizitës që do të realizojë sot në Ankara. Në një reportazh për gazetën “Bild am Sonntang”, Gabriel tha: “Turqia nga ne pret që të mbajmë një qëndrim më të ashpër kundër PKK-së, e cila tek ne (në Gjermani) është një organizatë e ndaluar. Është tërësisht edhe në interesin e Gjermanisë ndërprerja e burimeve financiare të atyre (PKK-së) dhe marrja e masave që të mos gjejnë hapësirë veprimi në tokat gjermane. Kjo është një pikë ku Turqia ka të drejtë”.
“Sabah”- “Revizionimi i Bashkimit Doganor shton me 1,3% rritjen e Turqisë”
Më 13 qershor Bashkimi Evropian (BE) dhe Turqia do të ulen në tavolinë për të revizionuar marrëveshjen e Bashkimit Doganor. Shefi i delegacionit të BE-së në Turqi, ambasadori Christian Berger tha se përditësimi i marrëveshjes do të kontribuojë me 1,3% në rritjen e Turqisë. Berger tha se samiti me Presidentin Rexhep Tajip Erdoan (Recep Tayip Erdoğan) më 25 maj në Bruksel është pikënisja e një periudhe të re në marrëdhëniet midis Turqisë dhe Bashkimit Evropian (BE). Ambasadori Berger dha sinjalin mbi mundësinë e arritjes së konsensusit për ndryshimin e “përkufizimit të terrorit”, një çështje që përbën problem ndërmjet Turqisë dhe BE-së. “Nuk duam që të dobësojmë kapacitetin e Turqisë në luftën kundër terrorizmit”, shtoi ai.
“Yeni Şafak” – “U nis për rrugë anija e Somalisë”
Në kuadër të fushatës së ndihmave “Bëhu shpresa e tyre”, një fushatë e filluar me direktivë të Presidentit Rexhep Tajip Erdoan, në Somali do të dërgohen 13 ton ndihma humanitare (ushqime dhe materiale të ndryshme) falë organizmit të Gjysmëhënës së Kuqe Turke, Agjencisë së Kryeministrisë për Menaxhimin e Fatkeqësive Natyrore dhe Emergjencave (AFAD) dhe Agjencisë Turke për Bashkëpunim dhe Koordinim (TIKA). Anija me emrin “Sebat” e ngarkuar me ndihma është përcjellë nga porti i Mersinit me destinacion Somalinë. Zëvendëskryeministri Vejsi Kajnak (Veysi Kaynak) në fjalën që mbajti në ceremoninë e organizuar me këtë rast tha se vëllezërit turq kanë dërguar në Afrikë, kontinent ku vdesin çdo ditë me mijëra njerëz, jo vetëm një anije me ushqime, por u kanë dërguar atyre edhe ngrohtësi dhe miqësi shpirtërore.
“HaberTürk” – “U bëmë mur për Bollywood”-in
Producentë të shumë vendeve që kanë bërë emër në Hollywood, në sektorin e kinematografisë të vendeve si Indi (Bollywood) dhe Iran, tani preferojnë Turqinë për të xhiruar filmat dhe serialet e tyre me buxhete gjigandë. Vitin e kaluar në Turqi u xhiruan më shumë se 30 seriale dhe filma të huaj. Pritet që këtë vit kjo shifër të jetë mbi 50. Ministria e Kulturës dhe Turizmit deklaroi se do të mbështesë projektet për film dhe seriale që do të jetë bashkëprodhime me Rusinë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn